Komisija cieši uzrauga dalībvalstu panākto progresu valsts tiesību aktu izstrādē un pieņemšanā un regulāri apspriežas ar tām. Komisija jo īpaši sniedz dalībvalstīm norādījumus par to, kā organizēt pārejas periodu no vecās sistēmas uz jauno. Lai gan pazīmes ir pozitīvas, ir pāragri apgalvot, ka liela daļa dalībvalstu ceturtās dzelzceļa tiesību aktu paketes tehnisko pīlāru transponēs līdz 2019. gada 16. jūnijam.

Saskaņā ar Drošības direktīvas 33. pantu un Savstarpējas izmantojamības direktīvas 57. pantu visās dalībvalstīs ir jābūt spēkā normatīvajiem un administratīvajiem aktiem, kas vajadzīgi, lai līdz 2019. gada 16. jūnijam nodrošinātu atbilstību ceturtās dzelzceļa tiesību aktu paketes tehniskā pīlāra noteikumiem. Ceturtā dzelzceļa tiesību aktu pakete ļauj dalībvalstīm pamatotos gadījumos pagarināt transponēšanas laiku par vienu gadu, t. i., līdz 2020. gada 16. jūnijam. Dalībvalstīm, kurām ir nepieciešams pagarinājums, līdz 2018. gada 16. decembrim ir jāpaziņo par to Aģentūrai un Komisijai un jāiesniedz šāda pagarinājuma pamatojums.

Lai ceturtās dzelzceļa tiesību aktu paketes tehniskais pīlārs tiktu efektīvi īstenots, no vienas puses, ir nepieciešams pabeigt tiesisko regulējumu — dalībvalstīm pakete jātransponē valstu tiesību aktos, un Komisijai jāpieņem nepieciešamie deleģētie un īstenošanas akti; no otras puses, ir vajadzīgs, lai Aģentūrai būtu nepieciešamie cilvēkresursi, iekšējās procedūras un vienošanās par sadarbību ar visām 26 valstu drošības iestādēm (VDI).

Stājoties spēkā ceturtās dzelzceļa tiesību aktu paketes tehniskajam pīlāram, ir ievērojami paplašināta Eiropas Savienības Dzelzceļu aģentūras (turpmāk “Aģentūra”) loma. No 2019. gada 16. jūnija Aģentūra kļūs par ES iestādi, kas atbild par atļauju izdošanu dzelzceļa ritekļu laišanai tirgū un par vienoto drošības sertifikātu izdošanu dzelzceļa pārvadājumu uzņēmumiem. Aģentūra arī kļūs par sistēmas iestādi Eiropas Dzelzceļa satiksmes vadības sistēmai (ERTMS), tostarp ERTMS lauka iekārtu projektu apstiprināšanai.

Pārejas klauzulas nodrošina, ka nenotiks procedūru dublēšanās vai to pieteikumu atkārtota vērtēšana, kuri tika iesniegti VDI, bet kuru izskatīšanu pēc 2019. gada 16. jūnija pabeigs Aģentūra.

2.3.Valsts noteikumu pārskatīšana

Dzelzceļa savstarpējo izmantojamību un drošību Eiropā ceturtās dzelzceļa tiesību aktu paketes tehniskais pīlārs uzlabos, ne tikai pastiprinot Aģentūras lomu un vēl vairāk saskaņojot tehniskās specifikācijas. Būtisks priekšnoteikums ceturtās dzelzceļa tiesību aktu paketes īstenošanai ir to daudzo valsts noteikumu samazināšana, kuri pārklājas un nav pārredzami. Ilgus gadus dzelzceļa pārvadājumu uzņēmumi un dzelzceļa produktu ražotāji ir cietuši no atšķirīgiem un nepietiekami pārredzamiem noteikumiem Eiropas dzelzceļa telpā.

Lai ātri uzlabotu Eiropas dzelzceļa telpas darbību, Aģentūra sadarbojas ar VDI vairāk nekā 14 000 novecojušu vai lieku valsts noteikumu atcelšanā. Cita starpā tiek likvidēti nevajadzīgi procedūras posmi, kuri varētu kavēt dzelzceļa pakalpojumu sniedzēju netraucētu piekļuvi infrastruktūrai. Aģentūras jaunākie dati liecina, ka ir panākts ievērojams progress un to valsts noteikumu skaits, kuri jo īpaši attiecas uz dzelzceļa ritošo sastāvu, ir samazināts līdz mazāk nekā 10 % no to sākotnējā apjoma.

2.4.Aģentūras gatavības uzlabošana

Ar jauno Aģentūras regulu ir ieviestas daudzas būtiskas izmaiņas, kuras pastiprina Aģentūras turpmāko lomu un nodrošina tai nepieciešamos instrumentus šā mērķa sasniegšanai. Šīs izmaiņas attiecas uz Aģentūras pārvaldību, tās resursiem, spējām un iespējām, kā arī IT rīkiem un dažādām citām prasmēm.

a) Pārvaldība

Visnozīmīgākās izmaiņas pārvaldības jomā ir maksas sistēmas ieviešana sertifikātu, atļauju un apstiprinājumu izdošanai, kā arī pārsūdzības procedūras ieviešana, kas ļauj personām, uz kurām attiecas Aģentūras pieņemtie lēmumi, izmantot nepieciešamos tiesiskās aizsardzības līdzekļus. Komisija ir pieņēmusi īstenošanas aktus par Aģentūras Apelācijas padomes darbības noteikumiem, kā arī par principiem, kas piemērojami nodevām un maksām, kuras iekasēs Aģentūra, un šo nodevu un maksu apmēriem.

Aģentūras Apelācijas padome nodrošinās neatkarīgu un objektīvu pārsūdzības mehānismu. Lai padome līdz 2019. gada 16. jūnijam būtu pilnībā gatava darbam, pašlaik tiek veikts padomes locekļu atlases process, kurā iesaistīta gan Komisija, gan Aģentūras Valde, kuras uzdevums ir oficiāli norīkot locekļus un priekšsēdētāju.

Lai nodrošinātu objektīvu un efektīvu darbu, Aģentūra iekasēs no pieteikumu iesniedzējiem pilnu maksu par sniegtajiem pakalpojumiem, tostarp kompensāciju par izmaksām, kuras radušās VDI pieteikumu novērtēšanas darbā saistībā ar attiecīgajiem valsts noteikumiem. Tāpēc, ka pastāv neskaidrības attiecībā uz pāreju, kas izklāstītas šā ziņojuma 3. sadaļā, sistēma sākotnēji balstīsies uz mainīgām likmēm, kuras atkarīgas no katram pieteikumam veltītā laika. Tomēr pārskatīšanas klauzulā tiek aicināts sistēmu izvērtēt, lai vēlāk ieviestu noteiktas likmes vismaz dažām nodevām un maksām.

b) Resursi, spējas un iespējas

Lai varētu noteikt Aģentūras darba metodes, resursus un plānošanu, šajā ziņojumā pieņemts, ka lielākā daļa ES dalībvalstu transponēšanu pabeigs noteiktajā termiņā — līdz 2019. gada 16. jūnijam.

Sagaidāms, ka, pienākot transponēšanas termiņam, ievērojami pieaugs darba apjoms, kas laika gaitā var palielināties vēl vairāk. Aģentūra un VDI — ar citu dzelzceļa nozares struktūru atbalstu — dara visu iespējamo savā kompetences jomā, lai paredzētu Aģentūras darba apjoma tālāko attīstību. Tomēr, ņemot vērā izvēles iespējas, kas dzelzceļa nozares pārstāvjiem tiek piedāvātas ceturtās dzelzceļa tiesību aktu paketes ietvaros, ir jāatzīst, ka joprojām ir grūti iepriekš noteikt, cik lielas būs reālās izmaiņas darba apjomā, kas saistīts ar atļauju un sertifikātu izdošanu, kā arī šo izmaiņu ietekmi un ilgumu. Papildus jaunajiem atļauju un sertifikātu izdošanas uzdevumiem ir jāsaglabā Aģentūras spēja arī turpmāk veikt citus tiesību aktos noteiktos pamatuzdevumus, piemēram, sniegt tehnisko palīdzību un politikas ieteikumus Komisijai.

Lai uzraudzītu dzelzceļa nozares gatavību izpildīt ceturtās dzelzceļa tiesību aktu paketes tehniskā pīlāra noteikumus, ir izveidota vadības grupa, par kuras darbību ir atbildīga Aģentūras Valde. Tās sastāvā ir dažu VDI vadītāji, visvairāk iesaistīto nozares apvienību pārstāvji, Eiropas Aviācijas drošības aģentūras pārstāvis un Aģentūras izpilddirektors, kā arī Komisijas pārstāvis.

Turklāt, lai ieviestu darbības, par kurām tiek piemērota maksa, Aģentūrā būs nepieciešams izveidot resursu sistēmu un iekšējas procedūras, kuru mērķis ir nodrošināt, ka tiek identificēti tiesību aktos paredzētie un par maksu veicamie uzdevumi un uzraudzīta to izpilde, šādam nolūkam paredzot nepieciešamos finanšu resursu un cilvēkresursus.

Aģentūra pielāgo savu organizatorisko struktūru, lai uzlabotu savu iekšējo resursu efektivitāti un skaidri nodalītu dažādus uzdevumus. Jaunajā struktūrā ir plānots nodalīt maksas un konsultatīvās funkcijas. Tiks nodrošināts zināms elastīgums, kas ļaus pielāgot darbinieku sadalījumu atbilstoši iekšējo un ārējo ekspertu zināšanām, ja tas būs nepieciešams darba apjoma dēļ.

Ievērojot amata vietu skaitu, kas ieplānots Aģentūras 2018. gada budžetā un 2019. gada budžeta projektā, Aģentūra ir noteikusi aptuveni 24 amatus, kas tiek uzskatīti par nepieciešamiem, lai tā varētu uzņemties savu jauno lomu un pienākumus. Ņemot vērā risku, ar ko saskaras Aģentūra un ko rada ārēji, pārejas posmam raksturīgi faktori, būtisks priekšnoteikums ir laikus piesaistīt atbilstoši kvalificētus cilvēkresursus, kuri nepieciešami attiecīgo uzdevumu izpildei. Lai aizpildītu visas vakances, 2018. gadā tiek aktīvi īstenots darbā pieņemšanas process.

c) IT rīki un dažādas prasmes

Ir uzsākts darbs nolūkā izstrādāt kopēju IT rīku pieteikumu iesniegšanai Aģentūrai vai VDI. Jaunais tiesiskais regulējums nosaka, ka ir jāizveido informācijas un komunikācijas sistēma ar virtuālas “vienas pieturas aģentūras” (VPA) funkciju, kas sniegs atbalstu pieteikumu iesniedzējiem, kā arī Aģentūrai un VDI, lai tās varētu pildīt savus uzdevumus saistībā ar vienotajiem drošības sertifikātiem, ritekļu atļaujām un ERTMS lauka iekārtu projektu apstiprinājumiem. Aģentūras Valde 2017. gada septembrī pieņēma VPA galvenās funkcionālās un tehniskās specifikācijas. Pirmā versija ietvers visas vajadzīgās funkcijas, un tās darbību ir plānots uzsākt 2018. gada jūlijā “ēnas darbības režīmā”, kuru Aģentūra ir vienojusies īstenot kopā ar VDI. VPA ir jābūt pilnībā gatavai 2019. gada februārī, kad tai jānodrošina, ka ritekļu atļauju pieteikumu iesniedzēji var iesniegt pirmos pieteikumus. Galīgajā versijā tiks ņemtas vērā “ēnas darbības režīma” laikā saņemtās atsauksmes un izmēģinājumos gūtā pieredze, un tiks ieviestas visas atlikušās sekundārās funkcijas. To ir plānots pabeigt līdz 2019. gada 16. jūnijam.

Ir nepieciešams atjaunināt arī citus Aģentūras šobrīd izmantotos IT rīkus, tālab Komisijai, Aģentūrai un dalībvalstīm sadarbojoties, lai uzlabotu komunikācijas efektivitāti un svarīgākās informācijas nodošanu starp visiem dalībniekiem, kuri ir atbildīgi par dzelzceļu drošību un savstarpēju izmantojamību. Turpmāk dzelzceļa pārvadājumu uzņēmumiem būs pienākums pirms izmantošanas pārbaudīt, vai riteklis ir saņēmis atļauju laišanai tirgū un vai tas ir piemērots maršrutam, kurā to plānots izmantot. Lai izpildītu šo uzdevumu, dzelzceļa pārvadājumu uzņēmumi meklēs ritekļu reģistrā un infrastruktūras reģistrā iekļauto informāciju.